Ojer tak majoꞌn achnak wankersan cꞌo chic Rlecꞌwalxel je Rtzojbal Dios.
Arjaꞌ xjun quebnon ruqꞌuin Dios,
y Dios jaꞌ chkaꞌ.
Tak majoꞌn achnak wankersan xjun quebnon ruqꞌuin Dios.
Xyaꞌ cꞌa tzra rmal Dios chjaꞌ nwankersana caj ruqꞌuin ruchꞌlew,
majoꞌn achnak wankersan mquita jaꞌ wankersyona.
Jaꞌ nyowa utzlaj cꞌaslemal,
y je rcꞌaslemal jaraꞌ luz je xsakersan ta quebey wnak.
Camic remjon rsakersic canm jeꞌ wnak chpam kꞌejkuꞌm,
jaꞌ kꞌejkuꞌm mxecwin ta xuchup jawra luz.
Cꞌo cꞌa jun acha xtaꞌk ta rmal Dios,
Juan rubiꞌ.
Rsamaj je xyaꞌ tzra,
jaraꞌ nuyaꞌ rbixic nak rbanic Rlecꞌwalxel je nsakersana quebey jeꞌ wnak ch-utz cꞌaraꞌ conjelal j-eꞌ wnak tak xteccꞌaxaj neykeꞌa quecꞌuꞌx ruqꞌuin.
Mjaꞌ ta luz,
xerwaraꞌ xtaꞌk ta rmal Dios chnuyaꞌ rbixic nak rbanic luz.
Je ktzitzij luz rxin Dios xpeta waweꞌ chwech ruchꞌlew,
arjaꞌ nsakersana canm conjelal wnak.
Jaꞌ xercꞌjeꞌa waweꞌ chwech ruchꞌlew.
Jaꞌ wankersyona ruchꞌlew per jeꞌ wnak jecꞌola chwech mxecnimaj ta chjaꞌ luz.
Xercꞌjeꞌa chquecjol rtnamet per j-eꞌ majoꞌn xquecꞌul ta.
Per konjelal ajoj je xkacꞌul pkanm y xeykeꞌa kacꞌuꞌx ruqꞌuin,
arjaꞌ xuyaꞌ chka che xok-oca rlecꞌwal Dios.
Jaraꞌ xokalex chic wjic y jawra cꞌaslemal yatanak chic chka me cꞌmon pta cmal ktiꞌt kawmaꞌ,
myatanak ta chka cmal kadtaꞌ kateꞌ,
y mjun ta wnak xyowa chka,
ruyon Dios xyowa chka.
Je Rlecꞌwalxel je Rtzojbal Dios arjaꞌ xkaj ta,
xoca wnak,
xecꞌjeꞌa chkacjol.
Xkatzꞌet regloria y nmajoꞌn chic jun gloria caraꞌ ta,
com jaꞌ Ttixel majoꞌn chic jun Rlecꞌwal caraꞌ ta,
arjaꞌ nnojnak utzil rxin Dios pranm.
Njelal jnuchꞌob,
njelal je nbij,
y njelal jnuban ne ktzitzij waꞌ.
Xyaꞌa rbixic rmal Juan y cawra xbij Juan chca wnak:
—Ja cꞌa waꞌ acha jxenbij chewa tak cawrara xenbij,
cꞌo jun mjaꞌna tumaj rsamaj,
arjaꞌ más nim na rukꞌij chenwech anen.
Caraꞌ quenbij perc arjaꞌ cꞌo chic tak mjaꞌna quenalexa mesque anen en nabey wnak chwech,
caraꞌ xenbij chewa.
Caraꞌ xbij Juan.
Je Rlecꞌwalxel arjaꞌ ajniꞌla nojnak utzil rxin Dios pranm y jaraꞌ utzil xyaꞌa chka ajoj,
y chkajniꞌ nqꞌuiya ptak kanm y xsipan chka.
Je rley Dios tzra Moisés xyaꞌ waꞌ che ntzꞌibaj cana,
per utzil je nsipaj Dios y jtotanem che ktzitzij waꞌ chtotanem jaraꞌ Jesucristo cꞌamyon ta.
Next jun wnak tzꞌetyon ta rxin Dios per je Rlecꞌwal Dios arjaꞌ nkꞌalsana chkawech ajniꞌ rnaꞌoj Dios.
Ruyon oca jaꞌ cꞌola pranm Ttixel,
xjun quebnon ruqꞌuin.